钦定古今图书集成/明伦汇编/官常典/第127卷 > 颜衎
## 钦定古今图书集成/明伦汇编/官常典/第127卷 > 颜衎

按《宋史列传》，“衎字祖德，兖州曲阜人。自言兖国公四
十五世孙。少苦学，治《左氏春秋》。梁龙德中擢第，解褐
授北海主簿，以治行闻。再调临济令。临济多淫祠，有
针姑庙者，里人奉之尤笃，衎至，即焚其庙。后唐天成
中，为邹平令。符习初镇天平，习，武臣之廉慎者，以书
告属邑，毋聚敛为献贺。衎未领书，以故规行之，寻为”
吏所讼，习遽召衎笞之，幕客军吏咸以为辱及正人，
习甚悔焉，即表为观察推官，且塞前事。长兴初，召拜
太常博士，习力奏留之。习致仕，衎东归养亲。未几，房
知温镇青州，复辟置幕下。知温俭愎厚，敛多不法，衎
每极言之，不避其患。晋祖入洛，知温恃兵力偃蹇，衎
劝其入贡，知温以善终，衎之力也。知温诸子不慧，衎
劝令以家财十万馀上进，晋祖嘉之，归功于衎。知温
子彦儒，授沂州刺史。衎拜殿中侍御史，俄迁都官员外郎、兖东都留守判官，改河阳三城节度副使、检校
左庶子，知州事。居半岁，得家问。父在青州，有风痹疾，
衎不奏，弃官去侍疾，不复有仕宦意。岁馀，父疾不能
起，衎亲自掬矢，未尝少倦。晋祖闻之，召为工部郎中、
枢密直学士，连使促召，至阙，辞曰：“臣无他才术，未知
何人，误有闻达，望放臣还，遂其私养。”晋祖曰：“朕自知
卿，非他人荐也。”俄废枢密院，以本官奉朝请。逾年，上
表请还侍养，授青州行营司马。丁父忧，哀毁甚。俄召
为驾部郎中、盐铁判官，以母老恳辞，有诏止守本官。
未几，复出为天平军节度副使。开运末，授左谏议大
夫、权判河南府，召拜御史中丞。丧乱之后，朝纲不振，
衎执宪颇有风采，尝上言“才除御史者，旋授外藩宾
佐。复有以私故细事求假外拜，州郡无参谒之仪，出
入失风宪之体，渐恐四方得以轻易，百辟无所准绳。
请自今藩镇幕僚勿得任台官，虽亲王、宰”相，出釐杂
务，诏惟辟召入幕如故，馀从其请。复抗表求侍养，改
户部侍郎。衎又坚乞罢免，诏书褒许，即与其母东归。
汉乾祐末，丁忧，服除，诏郓州高行周津遣赴阙，衎辞
以足疾，不至。周广顺初，起为尚书右丞，俄充端明殿
学士。太祖征兖州，驻城下，遣衎往曲阜祠文宣王庙。
城平，以衎权知州事。归朝，权知开封。时王峻持权，衎
与陈观俱为峻所引用。会峻败，观左迁，衎罢职，守兵
部侍郎。显德初，上表求解官，授工部尚书，致仕还乡
里。台阁缙绅祖饯都门外，冠盖相望，时人荣之。建隆
三年春，卒于家，年七十四。衎守章句，无文藻，然谅直
孝悌，为时所推。

按《陋巷志宗子世表》，“四十六代衎。”